钦定古今图书集成/方舆汇编/职方典/第1059卷 > 建宁府学校考 府志
## 钦定古今图书集成/方舆汇编/职方典/第1059卷 > 建宁府学校考 府志

本府

建宁府儒学　在府治东北中和坊黄华山之支陇，三皇堂故址。按旧志，“唐常衮为福建观察使，始教闽人以学。时未有学校之制。至宋宝元十一年，始诏建州立学，赐田五顷赡士。” 熙宁间，设教授一员。时学在郡治南赵氏坊，庙在建溪门内之东。元丰中，赐田至十顷。崇宁、大观间，行舍法，生徒众盛，增至三百馀间。建炎毁于兵，郡守刘子翼重建学舍。绍兴十四年，学圮于水，礼殿独存。十五年重建，前为礼殿及两庑，后为明伦堂，列十二斋。堂之北构御书阁，仓库、厨湢、廨舍咸备。又于堂之左右建胡文定公“游御史祠。” 淳熙十一年，守赵彦操重修庙学，辟射圃于西序隙地，又增辟小学。端平二年，复毁于兵，惟礼殿及数斋仅存。守姚瑶重建明伦堂，明年建尊经阁，直北建紫芝堂，又建明伦堂。堂后构阁，列十斋，后岁久倾圮。元泰定三年，伯颜铁木儿大中重新建创后斋舍灾，守暗都剌重建，列三斋。至正二十年，参政阮德柔因旧重葺。明洪武六年，又加修治，为四斋。十九年，立朱熹祠于尊经阁后。二十三年，钦降“《大成》乐器。” 三十四年夏，学毁于火。永乐初，知府芮麟奏迁今所。前为二坊，次为学门。门内为文昌祠，为青云楼，西为乡贤祠，中为泮池，池上有桥，桥北为仪门，门后属以两庑，中为甬路以达明伦堂。堂之后为藏书阁，阁下为集贤堂，今为教授衙。两庑东西为四斋，堂之西为馔室，东为号舍、廪庾及“训导廨舍？”

皇清顺治五年，殿毁，惟戟门尚存。八年，学道《闵度等》

各捐赀重建。甲寅之变，殿宇毁塌。康熙二十年，督学杨锺岳等捐俸重修。三十一年二月，大风殿复坏，知府张琦捐倡重修，焕然一新。

学田　巡道田凌官置田十六亩零，又置房十一间，地三片。

共田一百八十三亩零，岁共租入银六十六两二钱零。

房租、地租岁入银二两七钱零。

知县易应昌置田十亩，岁征租银三两零。教官黄廷榜捐田七亩，内三亩岁征银五钱五分，更四亩，岁征银一两四钱四分。

顺治五年，知府朱汝器、许时谦、教授周弘暹捐置学田六十亩二分四釐一毫六忽六微三纤八沙九尘。

科民米三石一斗五升，征银三十一两三钱七分二釐五毫。

康熙二十一年，总督姚启圣捐银一百两，择买民田大苗米四十箩九斗五管，计产二十七亩六分，科民米一石四斗二升四合五勺二抄八撮七圭六粟三粒。

三十年，督学道高曰聪捐银七十两，择买民田大苗米二十八箩一斗五管，计产一十八亩七分，科民米九斗五升七合零。

建安县儒学　在县治北。其地乃“建阳卫” 故址。